บลจ.ทหารไทย จ่ายปันผลกองทุนครั้งที่ 3 ในรอบปีนี้ชูอัตรา 0.235 บ./หน่วยลงทุน กำหนดจ่าย 15 ก.ค.59
บลจ.ทหารไทย จ่ายปันผลกองทุนพร็อพเพอร์ตี้ อินคัมพลัส ครั้งที่ 3 รอบปีนี้ งวดบัญชีตั้งแต่วันที่ 19 เม.ย.–30 มิ.ย. 59 อัตรา 0.235 บ./หน่วยลงทุน กำหนดจ่าย 15 ก.ค.59
14 ก.ค. 2559

บริษัทหลักทรัพย์จัดการกองทุนทหารไทย จำกัด หรือ บลจ.ทหารไทย เปิดเผยว่า บริษัทจะจ่ายปันผลกองทุนเปิดทหารไทย พร็อพเพอร์ตี้ อินคัมพลัส เป็นครั้งที่สามในรอบปี 2559 สำหรับงวดบัญชีตั้งแต่วันที่ 19 เม.ย. – 30 มิ.ย. 2559 ใน อัตรา 0.235 บาทต่อหน่วยลงทุน โดยกำหนดจ่ายเงินปันผลในวันที่ 15 ก.ค.59 ถือเป็นการจ่ายเงินปันผลรวมทั้งสิ้น 7 ครั้ง ยอดสะสมการจ่ายปันผลรวมทั้งสิ้น 1.2435 บาท ในช่วงประมาณสองปีนับแต่การจัดตั้งกองทุนขึ้นในวันที่ 30 มิ.ย.2557
สำหรับกองทุนดังกล่าวเป็นกองทุนรวมหมวดอุตสาหกรรมที่มีกลยุทธ์การลงทุนเชิงรุก (Active Management) โดยเน้นลงทุนในหน่วยของกองทุนรวมอสังหาริมทรัพย์ไทย (Thai Property Fund /REITs) กองทุนรวมโครงสร้างพื้นฐานไทย (Thai Infrastructure Fund) กองทรัสต์เพื่อการลงทุนในอสังหาริมทรัพย์ของต่างประเทศ เช่น สิงค์โปร์ (S-REITs) เป็นต้น
นอกจากนั้นยังสามารถลงทุนในหุ้นหรือตราสารที่อยู่ในหมวดอุตสาหกรรมอสังหาริมทรัพย์ มีนโยบายจ่ายปันผลไม่เกิน 4 ครั้งต่อปี และมีลักษณะเป็น Income Provider เหมาะสำหรับผู้ที่ต้องการลงทุนในระยะค่อนข้างยาว ชื่นชอบรายได้/ผลตอบแทนแบบกระแสเงินสดรับ สำหรับการลงทุนในต่างประเทศที่มีบางส่วนได้ทำการป้องกันความเสี่ยงในอัตราแลกเปลี่ยนตามดุลพินิจของผู้จัดการลงทุน